“กรมชลประทาน” ปรับเพิ่มระบายน้ำ “เขื่อนเจ้าพระยา” รับมือฝนหนัก 7-9 ส.ค.นี้
"กรมชลประทาน" ปรับเพิ่มการระบายน้ำ “เขื่อนเจ้าพระยา” 65 พร้อมเตือน 11 จังหวัดลุ่มเจ้าพระยา หลังกรมอุตุประกาศมีฝนตกหนัก วันที่ 7-9 ส.ค.65 แนะเฝ้าระวังน้ำติดตามสถานการณ์อย่างใกล้ชิด 
"กรมชลประทาน" ปรับเพิ่มการระบายน้ำ “เขื่อนเจ้าพระยา” 65 พร้อมเตือน 11 จังหวัดลุ่มเจ้าพระยา หลังกรมอุตุประกาศมีฝนตกหนัก วันที่ 7-9 ส.ค.65 แนะเฝ้าระวังน้ำติดตามสถานการณ์อย่างใกล้ชิด
6 ส.ค. 2565

นายทวีศักดิ์ ธนเดโชพล รองอธิบดีกรมชลประทาน ในฐานะโฆษกกรมชลประทาน เปิดเผยว่า ตามที่กรมอุตุนิยมวิทยา พยากรณ์อากาศ 7 วันข้างหน้า ในช่วงวันที่ 7-11 ส.ค. 65 ร่องมรสุมจะเลื่อนลงมาพาดผ่านบริเวณภาคเหนือตอนบน และภาคตะวันออกเฉียงเหนือตอนบน เข้าสู่หย่อมความกดอากาศต่ำบริเวณประเทศเวียดนามตอนบน ประกอบกับในช่วงวันที่ 7-9 ส.ค.65 มรสุมตะวันตกเฉียงใต้ที่พัดปกคลุมทะเลอันดามัน ประเทศไทย และอ่าวไทยจะมีกำลังแรงขึ้น
ทั้งนี้ทำให้ประเทศไทย มีฝนเพิ่มขึ้น และมีฝนตกหนักถึงหนักมากบางแห่งบริเวณภาคเหนือ ภาคกลาง รวมทั้งกรุงเทพมหานครและปริมณฑล โดยคาดการณ์ว่าจากปริมาณฝนในช่วงเวลาดังกล่าวจะทำให้เกิดน้ำท่าไหลเข้าสู่เขื่อนเจ้าพระยา ประมาณกลางเดือนส.ค.65
สำหรับสถานการณ์น้ำปัจจุบัน (5 ส.ค. 65) เวลา 12:00 น. ระดับน้ำเหนือเขื่อนเจ้าพระยาอยู่ที่ 16.39 เมตรเทียบกับระดับน้ำทะเลปานกลาง และปริมาณน้ำไหลผ่านเขื่อนเจ้าพระยา อัตรา 699 ลูกบาศก์เมตร (ลบ.ม.) ต่อวินาที เพื่อให้สามารถบริหารจัดการน้ำที่เขื่อนเจ้าพระยา อ.สรรพยา จ.ชัยนาท ให้มีปริมาณน้ำไหลผ่านเขื่อนเจ้าพระยาอย่างเหมาะสม
โดยกรมชลประทานจำเป็นต้องปรับเพิ่มการระบายน้ำผ่านท้ายเขื่อนเจ้าพระยา อัตราอยู่ระหว่าง 700-1,100 ลบ.ม./วินาที เช่นเดียวกับช่วงที่ผ่านมา ซึ่งจะส่งผลให้พื้นที่ริมน้ำมีระดับน้ำทยอยเพิ่มสูงขึ้นจากปัจจุบันอีกประมาณ 0.20-0.80 เมตร บริเวณพื้นที่ลุ่มต่ำนอกคันกั้นน้ำบริเวณคลองโผงเผง จ.อ่างทอง คลองบางบาล จ.พระนครศรีอยุธยา และ ต.หัวเวียง อ.เสนา ต.ลาดชิด ต.ท่าดินแดง อ.ผักไห่ จ.พระนครศรีอยุธยา (แม่น้ำน้อย) โดยจะไม่ส่งผลกระทบต่อพื้นที่ชุมชน
อย่างไรก็ตาม หากมีปริมาณน้ำเหนือเพิ่มขึ้นที่จะส่งผลให้มีปริมาณน้ำไหลผ่านเขื่อนเจ้าพระยามากกว่า 1,100 ลบ.ม./วินาที จะแจ้งให้ทราบต่อไป
ทั้งนี้ กรมชลประทานจะบริหารจัดการน้ำและควบคุมปริมาณการระบายน้ำผ่านเขื่อนเจ้าพระยา ให้อยู่ในเกณฑ์ดังกล่าวอย่างเต็มศักยภาพ
นอกจากนี้ กรมชลประทานได้แจ้งเตือน 11 จังหวัดในลุ่มน้ำเจ้าพระยา ได้แก่ จังหวัดอุทัยธานี, ชัยนาท, สิงห์บุรี, อ่างทอง ,สุพรรณบุรี, พระนครศรีอยุธยา, ลพบุรี, ปทุมธานี, นนทบุรี, สมุทรปราการ, กรุงเทพมหานคร, และหน่วยงานที่เกี่ยวข้อง รวมถึงประกาศประชาสัมพันธ์ แจ้งเตือนหน่วยงานที่เกี่ยวข้อง บริษัท ห้างร้าน ที่ประกอบกิจการในแม่น้ำเจ้าพระยา อาทิ งานก่อสร้างเขื่อนป้องกันตลิ่ง แพร้านอาหาร เป็นต้น รวมทั้งประชาชนที่อาศัยอยู่ในพื้นที่ริมสองฝั่งแม่น้ำเจ้าพระยา และแม่น้ำน้อย ขอให้เฝ้าระวังติดตามสถานการณ์อย่างใกล้ชิด